પર્યાવરણના જતન અને સંવર્ધન માટે સતત ચિંતિત અને પુરુષાર્થરત પ્રમુખસ્વામી મહારાજે આ ક્ષેત્રે પણ ખૂબ મોટું યોગદાન આપ્યું છે. બી.એ.પી.એસ. સંસ્થા દ્વારા તેમણે ચેકડેમ, ખેત-તલાવડી, તળાવો, જમીન સુધારણા-ગલી પ્લગિંગ, બાગાયતો, ભૂગર્ભ ટાંકાઓ વગેરે કાર્ય કરાવીને અનેક ગામડાંઓમાં પશુ, માનવી અને ખેતીને નવું જીવન આપ્યું છે. સૌરાષ્ટ્રનાં ગામડાંઓમાં રિચાર્જ થયેલા કુલ 5,500 કૂવાઓ ખેડૂતોને માટે આશીર્વાદરૂપ પુરવાર થયા છે. વૃક્ષારોપણ અભિયાન દ્વારા કુલ 20 લાખ કરતાં વધુ વૃક્ષોનું વાવેતર અને જતન કરાવીને તેમણે પર્યાવરણ ક્ષેત્રે નોંધપાત્ર પ્રદાન આપ્યું છે. ટપક સિંચાઈ પદ્ધતિ દ્વારા ખેતી, સૂર્ય-શક્તિનો વિનિયોગ વગેરે દ્વારા તેમણે જળસ્રોત અને ઊર્જાનું જતન કરવાની પ્રેરણા આપી છે.